Епидамнос (Драч) је освојио Глаук, краљ Илирије 312 п. н. е., али у рату са Римском Републиком, који је завршен 229 п. н. е. поразом Илирије, град прелази у влашћу Римљана, који ту оснивају велику војну и поморску базу. Римљани су град преименовали у Диракијум (). Сматрали су да је име Епидамнос непримерно због његове случајне сличности са латинском речи "damnum", што значи "губитак" или "повреда". Значење Диракијума ("лош гребен" или "тешки гребен" на грчком) није баш јасно али сматра се да се односи на импозантне литице у близини града. Под Римљанима Диракијум је просперирао, налазио се на западном крају великог римског пута “Via Egnatia“, који је водио до Солуна, а касније до Константинопоља. Још један мањи пут је водио јужно до римског града "Buthrotum", садашњег Бутринта. Римски цар Август је у граду основао колонију за ветеране својих легија након битке код Акцијума, прогласивши га "civitas libera" (слободни град).